इसी बीच राजस्थान से धूलभरी आंधी का प्रकोप भी छाया और देखते-देखते पूरी राजधानी में सांस लेना मुश्किल हो गया। लोग बीमार होकर अस्पताल पहुंचने लगे। एक नहीं दो नहीं, तीन दिनों तक यह सब चलता रहा। तब कहीं जाकर जमीन पर बचाव के लिए कुछ हरकत दिखाई दी। जब तक एहतियाती कदम उठाए गए, तब तक धूल की चादर खुद ही कम होने लगी थी। हवाओं ने रुख बदला तो जानलेवा प्रदूषण का स्तर नीचे गिरने लगा था। कहने का मतलब यह है कि जिस दिन आसमान में धूल की चादर छायी दिखाई दी, उसी दिन अगर तत्काल बचाव वाले कदम उठा लिए गए होते तो लोग कम बीमार होते और सांस की तकलीफ उतनी नहीं होती, जितनी लोगों ने झेली। खता किसकी है, कौन जिम्मेदार है, कौन बनेगा तारणहार, इन सब सवालों के साथ देश की राजधानी दिल्ली दुहाई दे रही है। प्रदूषण, जल, बिजली आदि संकट और आपातकाल जैसी स्थिति में तत्काल बचाव के कदम उठाए जाने चाहिए, यह गुहार लगा रही राजधानी।